Τι είναι ένας άντρας χωρίς μουστάκι

***Τι είναι ένας άντρας χωρίς μουστάκι;*** (Κροατικά: *Sto je muskarac bez brkova?*) είναι μια κροατική δραματική/ρομαντική κομεντί του 2005. Ο Χρβόγιε Χρίμπαρ σκηνοθέτησε την ταινία και έγραψε το σενάριο ως διασκευή του ομώνυμου μυθιστορήματος του Άντε Τόμιτς (2000).

Με πρωταγωνιστές τους Λέον Λούτσεφ και Ζρίνκα Τσβίτεσιτς και με φόντο μια χώρα που ακόμη ανακάμπτει από τον Πόλεμο της Κροατίας, η ταινία αφηγείται την ιστορία μιας νεαρής χήρας που ερωτεύεται έναν ιερέα και μια δύσκολη επιλογή που αντιμετωπίζει ο ιερέας όταν αναγκάζεται να επιλέξει ανάμεσα στη γυναίκα και την εκκλησία του. Κέρδισε το βραβείο κοινού στο Φεστιβάλ Κινηματογράφου της Πούλα ως η αγαπημένη ταινία, ενώ η Ζρίνκα Τσβίτεσιτς κέρδισε βραβεία σε δύο φεστιβάλ για την ερμηνεία της στην ταινία.

## Πλοκή
Η Τατιάνα (Ζρίνκα Τσβίτεσιτς) και ο Μιλιένκο (Ρόμπερτ Ουγκρίνα) είναι ένα νεαρό παντρεμένο ζευγάρι Κροατών που ζει στη Γερμανία. Ο Μιλιένκο σκοτώνεται όταν πέφτει στο εργοτάξιο όπου εργαζόταν και ο εργοδότης του καταβάλλει μια αποζημίωση στη νεαρή χήρα του. Στη συνέχεια, η Τατιάνα μετακομίζει πίσω στην αγροτική επαρχία της Κροατίας, όπου γνωρίστηκε το ζευγάρι. Εκεί συναντά τον πατέρα Στίπαν (Λέον Λούτσεφ), έναν αλκοολικό καθολικό ιερέα της τοπικής ερειπωμένης εκκλησίας. Η Τατιάνα χρησιμοποιεί τα χρήματα της αποζημίωσης για να αγοράσει τον λόφο όπου της είχε κάνει πρόταση γάμου ο Μιλιένκο. Αυτή η ρομαντική κίνηση της χαρίζει μια μικρή περιουσία, όταν ένας ντόπιος εργολάβος ανακαλύπτει πολύτιμα ορυκτά στον λόφο και πληρώνει την Τατιάνα αδρά γι' αυτά. Εκείνη, χρησιμοποιεί τον νεοαποκτηθέντα πλούτο της για να αγοράσει ένα παντοπωλείο και ένα ξενοδοχείο. Η Τατιάνα γίνεται στόχος για νέους υποψήφιους μνηστήρες, συμπεριλαμβανομένου του αδελφού του συζύγου της, Μαρίνκο (Ίβο Γκρεγκούρεβιτς), ο οποίος έχει επίσης επιστρέψει πρόσφατα από τη Γερμανία. Η Τατιάνα ερωτεύεται τον προβληματικό ιερέα και του προσφέρει τα περισσότερα από τα χρήματά της, ώστε να επισκευαστεί  η εκκλησία και να μη χρεοκοπήσει η ενορία. Υπό την απειλή του τοπικού επισκόπου (Ίβιτσα Βίντοβιτς) για μετεγκατάσταση εάν δεν συγκεντρωθούν τα χρήματα, ο πατήρ Στίπαν διχάζεται ανάμεσα στο να δοθούν στην εκκλησία τα χρήματα της Τατιάνας και στο να επιλέξει την αγάπη της Τατιάνας.

## Κυκλοφορία και προβολές
Η ταινία *Τι είναι ένας άντρας χωρίς μουστάκι;* κυκλοφόρησε στην Κροατία στις 23 Ιουλίου 2005 και προβλήθηκε στη χώρα και στο εξωτερικό κατά τη διάρκεια του 2005 και του 2006 σε διάφορα κινηματογραφικά φεστιβάλ, όπως το Φεστιβάλ Κινηματογράφου της Πούλα, το Φεστιβάλ Κινηματογράφου του Σαράγεβο και το Διεθνές Φεστιβάλ Κινηματογράφου της Θεσσαλονίκης.  Διανεμήθηκε στις Ηνωμένες Πολιτείες από το Doors Art Foundation και είχε περιορισμένη κυκλοφορία στις αίθουσες στις ΗΠΑ, με πρεμιέρα στη Νέα Υόρκη στις 25 Μαΐου 2006. 

Στο 53ο Φεστιβάλ Κινηματογράφου της Πούλα, η ταινία κέρδισε το βραβείο Χρυσή Πύλη της Πούλα ως η αγαπημένη του κοινού.  Στο ίδιο φεστιβάλ, η Τσβίτεσιτς κέρδισε το βραβείο Χρυσής Αρένας Καλύτερης Ηθοποιού σε Πρωταγωνιστικό Ρόλο και η Ταμάρα Όμπροβατς κέρδισε το βραβείο Καλύτερης Μουσικής.  Εκτός από τη νίκη της στην Πούλα, η Τσβίτεσιτς κέρδισε επίσης το βραβείο Καλύτερης Ηθοποιού στο 11ο Φεστιβάλ Κινηματογράφου του Σεράγεβο. 

## Παραπομπές

## Εξωτερικοί σύνδεσμοι

* 
* 
Κατηγορία:Ταινίες του 2005
Κατηγορία:Κροατικές ταινίες